सन् २०२३ मा नेपालबाट ४५९ जना विदेशी निष्कासित
नेपालबाट सन् २०२३ मा ४ सय ५९ जना विदेशी नागरिक निष्कासनमा परेका छन् । गृह मन्त्रालयले आइतबार अध्यागमन सम्बन्धी विषयमा प्रतिनिधिसभाको राज्यव्यवस्था समितिमा छलफलका लागि पेस गरेको विवरणअनुसार यसमध्ये सबैभन्दा धेरै भिसा अवधिभन्दा बढी बस्ने पर्यटकहरु छन् । 
काठमाडौँ — नेपालबाट सन् २०२३ मा ४ सय ५९ जना विदेशी नागरिक निष्कासनमा परेका छन् । गृह मन्त्रालयले आइतबार अध्यागमन सम्बन्धी विषयमा प्रतिनिधिसभाको राज्यव्यवस्था समितिमा छलफलका लागि पेस गरेको विवरणअनुसार यसमध्ये सबैभन्दा धेरै भिसा अवधिभन्दा बढी बस्ने पर्यटकहरु छन् । सन् २०१७ मा ५५९ सन् २०१८ मा ६७८, सन् २०१९ मा ६७१, सन् २०२० मा ३३२, सन् २०२१ मा ३०८, सन् २०२२ मा ५७० जना विदेशी नागरिकहरु नेपालबाट निकालिएको थियो ।मन्त्रालयका अनुसार गैरआवसीय नेपाली नागरिकता लिएका नेपाली मूलका विदेशीहरुको भिसा शुल्क सम्बन्धमा स्पष्ट नभएकोले समस्या आएको छ ।नेपालमा नेपाली नागरिकहरुसँग वैवाहिक सम्बन्धका आधारमा रिलेसन भिसामा रहेका विदेशी मुलका नागरिकहरुले नेपालमा काम गर्न पाउने वा नपाउने सम्बन्धी द्विविधा कायमै रहेको मन्त्रालयले उल्लेख गरेको छ ।लुम्बिनीमा रहेको अन्तर्राष्ट्रिय विहार तथा गुम्बाहरुमा रहेका भिक्षुहरुलाई उपलब्ध गराउने भिसा स्पष्ट नभएको कारण हाल कामदार भिसा उपलब्ध गराउने गरिएको मन्त्रालयले उल्लेख गरेको छ । नेपालमा लामो समय रहेर विभिन्न सामाजिक सेवामा संलग्न भएका विदेशीलाई नेपालमा रहेर काम गर्ने भिसा अवधिका कारण समस्यामा पर्ने गरेको र केही विदेशी नेपालमा समाजसेवा गर्दा गर्दै निष्काशन हुनु पर्ने अवस्था सिर्जना भएको मन्त्रालयले पेस गरेको विवरणमा उल्लेख छ ।नेपालमा भिसा अवधि भन्दा बढी बसी कसुर गरेको अवस्थामा निष्काशन गर्दा लाग्ने भिसा शुल्क र जरिवाना तिर्न नसकेको कारण लामो समयदेखि केही विदेशीहरु नेपाली कारागार र अध्यागमनको हिरासतमा रहेको उल्लेख गर्दै उनीहरुको शुल्क र जरिवाना मिनाह गर्ने व्यवस्था नभएको कारण राज्यले उनीहरुलाई लामो समय पाल्नु पर्ने बाध्यता रहेको पनि समितिलाई जानकारी गराइएको छ । 'यस सम्बन्धमा कूटनैतिक तहबाट पारस्परिकताको आधारमा सम्झौता गरी सहज ढंगबाट निष्काशन हुने व्यवस्था मिलाउनु पर्ने देखिन्छ' मन्त्रालयले भनेको छ ।नेपालकै सरहदमा जन्मिएका तर बावु आमा विदेशी भएकोले उनीहरुको इन्ट्री भिसा र विदेश प्रस्थान गराउने सम्बन्धी स्पष्ट व्यवस्था नभएको कारण लामो समयदेखि उनीहरु अनागिरकको जीवन बिताइरहेको पनि मन्त्रालयले समितिलाई जानकारी गराएको छ ।नेपालमा अवैध रुपमा भित्रिएका तथा केही शरणार्थीका रुपमा रहेका र तेश्रो देशमा स्थानन्तरणका लागि कानुनी जटिलताका कारण सयौं विदेशी नागरिकहरु नेपालमा नै अड्किएको पनि मन्त्रालयले समितिलाई जानकारी गराएको छ ।